**Predkladacia správa**

Ministerstvo pôdohospodárstva a rozvoja vidieka SR na základe uznesenia vlády SR č. 549 z 5. novembra 2014 bod C.2 predkladá na rokovanie Hospodárskej a sociálnej rady SR materiál „Informácia o priebehu plnenia Koncepcie rozvoja potravinárskeho priemyslu 2014 – 2020“.

Koncepciu rozvoja potravinárskeho priemyslu 2014-2020 (ďalej len „koncepcia“) schválila vláda Slovenskej republiky uznesením č. 549 z 5. novembra 2014.

Zámerom koncepcie potravinárstva bola analýza potravinárskeho priemyslu a jeho výrobných odvetví, definovanie strategických oblastí, cieľov a opatrení smerujúcich k rastu jeho efektívnosti a konkurencieschopnosti na európskom a svetovom trhu.

V koncepcii boli stanovené nasledovné strategické ciele, a to zvýšenie potravinovej sebestačnosti na úroveň 80% súčasnej spotreby obyvateľstva na Slovensku, posilnenie postavenia slovenského potravinárskeho priemyslu na trhu a zvýšenie konkurencieschopnosti potravinárskeho priemyslu, ktoré sa priebežne plnia.

Informácia o priebehu plnenia koncepcie analyzuje stav potravinárskeho priemyslu a jeho výrobných odvetví v období 2012-2016, zhodnotila sebestačnosť SR vo výrobe v rámci jednotlivých odvetví, ktorá bola v roku 2016 na úrovni 80% súčasnej spotreby obyvateľstva na Slovensku len v prípade hovädzieho mäsa, vajec, mlieka a mliečnych výrobkov, pšeničnej a ražnej múky, liehovín, ovocných a zeleninových štiav a tiež neochutených nesladených nealko nápojov a predpokladá sa aj v prípade chleba a pšeničného pečiva. V rámci posilnenia postavenia slovenského potravinárskeho priemyslu na trhu a zvýšenia jeho konkurencieschopnosti sa realizované opatrenia zamerali na spoluprácu v rámci dodávateľsko-odberateľských vzťahov, legislatívu, budovanie spotrebiteľského patriotizmu, zvyšovanie podielu slovenských potravín na trhu a tiež na podporu exportu (výstavy, ekonomická diplomacia).

Vzhľadom na skutočnosť, že predkladaný materiál má informatívny charakter, nebolo nutné k nemu vykonať medzirezortné pripomienkové konanie. Predložený materiál nemá vplyv na rozpočet verejnej správy, podnikateľské prostredie, sociálne vplyvy, životné prostredie, informatizáciu, ani na služby verejnej správy pre občana.